
**ELEMENTI, NAČINI, POSTUPCI I KRITERIJI VREDNOVANJA UČENIKA U NASTAVI GEOGRAFIJE OSNOVNE ŠKOLE IVAN LACKOVIĆ CROATA KALINOVAC**

**ČL. 3. METODE I ELEMENTI VREDNOVANJA (Pravilnik o načinima, postupcima i elementima vrednovanja učenika u osnovnoj i srednjoj školi)**

• Metode i elementi vrednovanja postignute razine ostvarenosti odgojno-obrazovnih ishoda, kompetencija i očekivanja proizlaze iz nacionalnoga, predmetnih i međupredmetnih kurikuluma, nastavnih programa, strukovnih kurikuluma, školskoga kurikuluma te ovoga Pravilnika i pravila ponašanja učenika koje donosi škola.

**METODE VREDNOVANJA ZA TRI PRISTUPA VREDNOVANJA**

****

**VREDNOVANJE ZA UČENJE**

Vrednovanje ZA učenje provodi se kontinuirano tijekom procesa učenja i poučavanja. Ono ne rezultira ocjenom, već je to prikupljanje informacija i dokaza o procesu učenja te interpretacija tih informacija i dokaza kako bi učenici unaprijedili proces učenja, a učitelj poučavanje. Primjenom različitih metoda učenicima se vrednovanjem za učenje pruža mogućnost da tijekom procesa učenja steknu uvid u to kako mogu unaprijediti svoje učenje da bi ostvarili ciljeve učenja čime se naglasak stavlja na sam proces učenja. Primjena vrednovanja za učenje i učenicima i učiteljima pruža informaciju o razini ostvarenosti odgojno-obrazovnih ishoda koje služe kao smjernice za poboljšanje procesa učenja i poučavanja.

**VREDNOVANJE KAO UČENJE**

Vrednovanje KAO učenje temelji se na ideji da učenici vrednovanjem uče.

Ono podrazumijeva aktivno uključivanje učenika u proces vrednovanja uz podršku učitelja da bi se maksimalno poticao razvoj učenikova samostalnog i samoreguliranog pristupa učenju. Pri tome je posebno važno da učenici budu potpuno uključeni i u proces donošenja odluka o daljnjim koracima u učenju nakon vrednovanja.

**VREDNOVANJE NAUČENOG**

ELEMENTI VREDNOVANJA

Element  geografska znanja obuhvaća činjenično, konceptualno i proceduralno znanje. Činjenično znanje je temelj za razumijevanje geografskih sadržaja, no težište treba staviti na konceptualno i proceduralno znanje koje će omogućiti primjenu znanja u novim situacijama i kreativno rješavanje prostornih problema. Usvojenost odgojno-obrazovnih ishoda u ovom elementu provjerava se usmenim ispitivanjem i pisanim provjerama. Usmeno ispitivanje provodi se kontinuirano tijekom nastavne godine. Pisane provjere kreira učitelj i uključuje zadatke otvorenoga i zatvorenog tipa. Pisane provjere provode se periodično, nakon učenja i poučavanja određene skupine ishoda.

Element  geografsko istraživanje i vještine  obuhvaća:

* grafičke, statističke, matematičke i orijentacijske vještine (orijentiranje s pomoću orijentira,   uređaja - kompas, GPS i planova/geografskih karata)
* ako je za taj razred planiran istraživački rad tada se mogu vrednovati i sve vještine koje su u funkciji njegova ostvarivanja: opažanje, postavljanje pitanja, planiranje istraživanja; prikupljanje podataka; bilježenje, vrednovanje i predstavljanje podataka; interpretiranje i analiziranje podataka te zaključivanje; komuniciranje rezultata i postupaka istraživanja te vještine reflektiranja o provedenom istraživanju.

Kartografska pismenost je  jedna od geografskih vještina, ali pošto je specifičnost predmeta potrebno ju je kontinuirano razvijati i vrednovati. Zbog navedenoga izdvojena je kao zaseban element u kojem se vrednuje:

* poznavanje elemenata i sadržaja svih vrsta geografskih karata  i
* interpretacija prostorne organizacije i procesa čitanjem sadržaja geografskih karata.

Razvijenost kartografske pismenosti provjerava se usmenim ispitivanjem te pisanim provjerama koje uključuju i slijepe karte.

Zaključna ocjena proizlazi iz sva tri jednakovrijedna elementa vrednovanja naučenoga. Određuje se na temelju ostvarenosti (usvojenosti) odgojno-obrazovnih ishoda, uz uvažavanje pokazatelja o učenikovu učenju i napredovanju koje treba kontinuirano bilježiti i obrazlagati baš kao i brojčane ocjene.

Za utvrđivanje zaključne ocjene rabi se ljestvica školskih ocjena od 1 (nedovoljan) do 5 (odličan).

|  |  |  |  |
| --- | --- | --- | --- |
| **Geografska znanja** | Poznavanje i primjena ključnih pojmova, razina usvojenosti ishoda… | Pisano,  usmeno | - točnost i kvaliteta odgovora; reakcija na postavljeno pitanje; samostalnost |
| **Geografsko istraživanje i vještine** | **- praktične vještine** (orijentacija u prostoru, izrada grafičkih priloga: profila, tematskih karata, dijagrama, ppt, postera, plakata, istraživački rad…)  **- kognitivne vještine** (analiza grafičkih priloga...) | Pisano,  usmeno,  praktično | - točnost, preciznost, samostalnost, preglednost…  - primjena statističkih i grafičkih metoda  - prezentacijske i istraživačke vještine… |
| **Kartografska pismenost** | - poznavanje elemenata i sadržaja svih vrsta geografskih karata  - uporaba geografskih karata | Pisano,  usmeno,  praktično | - orijentacija na geografskoj karti, čitanje i interpretacija sadržaja karata, pravilno pisanje geografskih imena… |

**NAČINI I POSTUPCI VREDNOVANJA NAUČENOG**

Sva tri elementa provjeravaju se usmenim ispitivanjem i pisanom provjerom, a drugi i treći element provjeravaju se i praktično.

Usmeno provjeravanje (ispitivanje) provodi se kontinuirano tijekom cijele godine, nenajavljeno u pravilu svaki sat (prema čl. 7/2). Temeljem jednoga usmenoga odgovora mogu se donijeti ocjene iz 2 elemenata vrednovanja, primjerice geografskih znanja i kartografske pismenosti.

Pisane provjere pišu se prema vremeniku pisanih provjera *u kojem učitelj najavljuje pisanu provjeru najmanje mjesec dana prije provjere.* Temeljem jedne pisane provjere, koja se sastoji od više segmenata, mogu se donijeti 2 ocjene ovisno o elementima vrednovanja koji se provjeravaju.

U dogovoru s učiteljicom i prema interesu učenika učenici izrađuju prezentacije i plakate koji se ocjenjuju, a ocjena se upisuje u drugu rubriku*.* Učenici izrađuju dijagrame i provode manje istraživačke radove koji se ocjenjuju barem jednom u dvogodišnjem ciklusu. (ocjena se upisuje u drugu rubriku).

U bilješke se upisuje ocjena iz radne bilježnice koju učenici samostalno rješavaju kod kuće. Ocjena iz radne bilježnice koja proizlazi iz zadataka riješenih na satu upisuje se u 2. ili 3. rubriku ovisno o zadacima koji se provjeravaju (geografske vještine ili kartografska pismenost).

**KRITERIJI VREDNOVANJA (VREDNOVANJE NAUČENOG):**

**1. USMENA PROVJERA**

ODLIČAN (5)

Učenik/ca:

* brzo, točno, opširno, logično i argumentirano odgovara na postavljena pitanja
* u potpunosti razumije nastavne sadržaje, proširuje ih vlastitim iskustvom i primjenjuje u životnim situacijama
* samostalno izvodi zaključke i uočava uzročno-posljedične veze, geografske pojave i procese
* posjeduje iznadprosječna znanja, sposobnosti i vještine
* točno i precizno uočava geografske sadržaje na geografskoj karti, izrazito uspješno analizira kartografske, grafičke i slikovne priloge te samostalno donosi zaključke
* izrazito uspješno koristi geografsku kartu u učionici i pri orijentaciji u prostoru na terenskoj nastavi

VRLO DOBAR (4)

Učenik/ca:

* sporije, ali točno, logično i uglavnom argumentirano odgovara na postavljena pitanja uz eventualno postavljanje potpitanja
* razumije nastavne sadržaje i uspješno primjenjuje stečena znanja
* uglavnom samostalno izvodi zaključke i razumije geografske pojmove i procese
* posjeduje i gotovo uvijek primjenjuje geografska znanja, sposobnosti i vještine
* točno uočava geografske sadržaje na geografskoj karti i uspješno analizira kartografske, grafičke i slikovne priloge te uglavnom samostalno donosi zaključke
* uspješno koristi geografsku kartu u učionici i pri orijentaciji u prostoru na terenskoj nastavi

DOBAR (3)

Učenik/ca:

* polagano i uglavnom točno odgovara na postavljena pitanja uz pomoć učiteljice
* uglavnom razumije nastavne sadržaje i djelomično primjenjuje stečena znanja
* uz pomoć učiteljice izvodi zaključke i prosječno razumije geografske pojmove i procese
* ponekad nespreman/na iskazati geografska znanja, sposobnosti i vještine
* djelomično uočava geografske sadržaje na geografskoj karti i nepotpuno analizira kartografske, grafičke i slikovne priloge te prosječno donosi zaključke
* koristi geografsku kartu u učionici uz pomoć učiteljice i prosječno se orijentira u prostoru na terenskoj nastavi

DOVOLJAN (2)

Učenik/ca:

* djelomično i površno odgovara na postavljena pitanja uz pomoć učiteljice
* ne razumije nastavne sadržaje i otežano primjenjuje stečena znanja
* uz znatnu pomoć učiteljice na jednostavan način nabraja i opisuje geografske pojmove i procese
* ponekad ne pokazuje volju i želju za stjecanjem geografskih znanja, sposobnosti i vještina
* površno uočava geografske sadržaje na geografskoj karti i s pogreškama analizira kartografske, grafičke i slikovne priloge te nesamostalno donosi zaključke
* koristi geografsku kartu u učionici uz pomoć učiteljice i teško uočava geografske sadržaje, slabo se orijentira u prostoru na terenskoj nastavi

NEDOVOLJAN (1)

Učenik/ca:

* ne odgovara na postavljena pitanja i nije usvojio/la ključne pojmove
* ne razumije nastavne sadržaje i ne primjenjuje geografska znanja u svakodnevnom životu
* uz veliku pomoć učiteljice nepotpuno i nesuvislo opisuje geografske pojmove i procese
* ne pokazuje volju i želju za stjecanjem geografskih znanja, sposobnosti i vještina
* pogrešno uočava geografske sadržaje na geografskoj karti i nesuvislo analizira kartografske, grafičke i slikovne priloge te donosi nelogične zaključke bez razumijevanja
* ne prepoznaje geografske sadržaje na geografskoj karti u učionici niti uz veliku pomoć učiteljice i ne koristi se geografskom kartom u prostoru na terenskoj nastavi

**2. PISANA PROVJERA** – brojčana ocjena se pridodaje prema postotku riješenosti

|  |  |
| --- | --- |
| **OCJENA** | **POSTOTAK RIJEŠENOSTI**  \* prema S. Kadum / Bošnjak / Brajković u Metodički obzori 2/ 2007. |
| **Odličan 5** | **90 - 100 %** |
| **Vrlo dobar 4** | **77 – 89 %** |
| **Dobar 3** | **61 – 76 %** |
| **Dovoljan 2** | **50 – 60 %** |
| **Nedovoljan 1** | **0 – 49 %** |

\* ocjena iz pisane provjere upisuje se u rubriku onog elementa koji se provjerava

\* iznimno, ovisno o težini provjeravane nastavne teme i postignutim rezultatima pojedinih razrednih odjela

moguća modifikacija

|  |  |  |  |  |
| --- | --- | --- | --- | --- |
| **ELEMENTI VREDNOVANJA** | **RAD ZADOVOLJAVA (1 BOD)** | **USPJEŠAN RAD (2 BODA)** | **IZVRSTAN RAD (3 BODA)** | **BODOVI** |
| **Znanje – poznavanje teme** | Osnovno poznavanje građe | Prilično dobro poznavanje teme, uočavanje bitnog, dobro zaključivanje, ponekad nesigurno ili površno | Izuzetno kvalitetno i široko poznavanje teme, povezivanje sadržaja s drugim predmetima (daje primjere iz života |  |
| **Način izlaganja teme** | Teškoće u izražavanju, izlaganje nesigurno, potrebna pomoć u izlaganju (čitanje) | Jasno, sigurno i samostalno; izražavanje uz manju pomoć (čitanje) | Vrlo lijepo osmišljen nastup, izražavanje potpuno sigurno, izražajno i samostalno |  |
| **Kreativnost** | Rad uredan sa svim potrebnim elementima | Rad vrlo dobro osmišljen i pregledan, jasno izražava glavnu ideju | Rad daje jasan pregled teme, originalan je, zanimljiv ili duhovit |  |
| **Preglednost** | Nedovoljno pregledan, sadržaj prikazan nepotpuno, površnost pri izradi | Mnogo građe koja nije dovoljno jasno i logično organizirana, grafički prilozi nisu dovoljno jasni | Pregledan, čitljiv, sadržaj dobro organiziran, kvalitetni i jasni grafički prilozi |  |

|  |  |
| --- | --- |
| **OCJENA** | **BODOVI** |
| **Odličan 5** | **12, 11** |
| **Vrlo dobar 4** | **10, 9** |
| **Dobar 3** | **8, 7** |
| **Dovoljan 2** | **6, 5** |
| **Nedovoljan 1** | **Rad nije predan ili je ukraden s interneta** |

**Ocjenjivanje ppt prezentacija i plakata**

**4. ISTRAŽIVAČKI RAD**

|  |  |  |  |  |
| --- | --- | --- | --- | --- |
| **Elementi**  **vrednovanja** | **Izuzetno**  **3 boda** | **Dobro**  **2 boda** | **Prihvatljivo**  **1 bod** | **Neprihvatljivo**  **0 bodova** |
| **Uvod, Istraživačka pitanja i hipoteze** | Kratak i sažet uvod s jasnim obrazloženjem teme, tj. cilj je jasno određen. Jasno su navedena pitanja od kojih se krenulo u istraživanje problema te su pitanjima pridružene odgovarajuće hipoteze. | Tema i cilj su dobro obrazloženi u uvodu. Istraživačka pitanja i hipoteze postoje, ali nisu postavljeni sasvim jasno i logično. | Obrazloženje teme i cilja u uvodu postoji, ali nije sasvim jasno. Istraživačka pitanja i hipoteze nisu u  jasnoj vezi. | Obrazloženje teme i cilja u uvodu nije navedeno, istraživačka pitanja i hipoteze nisu razumljivi i u  jasnoj vezi. |
| **Metode istraživanja** | Sve metode istraživanja korištene u radu su izuzetno dobro opisane te je razumljiv njihov odabir. | Navedene su sve metode istraživanja korištene u radu, dobro su opisane te je razumljivo iz opisa zašto su korištene u istraživanju. | Sve metode istraživanja korištene u radu su navedene, ali su površno opisane. | Nisu navedene niti opisane sve metode istraživanja korištene u radu, a iz onih koje su površno opisane nije jasna njihova funkcija. |
| **Prikaz i analiza podataka** | Svi podaci su prikazani pomoću tablica  koje su ispravno numerirane i imenovane. Analiza podataka je temeljita, jasna i logična. | Svi podaci su prikazani pomoću tablica uz manje pogreške. Tablice su ispravno numerirane i dosta jasno imenovane. Analiza podataka je provedena uz manje pogreške. | Podaci su djelomično prikazani s pomoću tablica. Postoje greške u numeraciji i imenovanju tablica. Analiza podataka je provedena uz više pogrešaka. | Podaci uopće nisu prikazani tablicama te nema analize podataka. |
| **Rasprava i zaključak** | Rasprava je napisana jasno te je iz nje vidljivo je li se kroz istraživanje došlo do odgovora na istraživačka pitanja. Zaključak je logično i jasno izveden temeljem dobivenih rezultata nakon obrade podataka te potvrđuje ili pobija hipoteze. | Rasprava je napisana, ali nedostaje jasnoće u povezivanju s istraživačkim pitanjima. Zaključak je izveden, ali u njegovu opisu nedostaje jasnoće. | Rasprava je napisana nejasno pa nije vidljivo jesu li kroz istraživanje potvrđena istraživačka pitanja. Zaključak nije u sasvim jasnoj vezi s hipotezama, ali postoji. | Rasprava nije napisana. Zaključka nema ili nije logičan i nije u vezi s postavljenom hipotezom. |
| **Prilozi** | Prilozi su cjeloviti, detaljni i napravljeni prema uputama. | Prilozima nedostaju neki dijelovi (elementi), ali su većim dijelom napravljeni prema uputama. | Prilozi nisu cjeloviti, ali postoje, te nisu  napravljeni prema uputama u većini svojih elemenata. | Priloga nema. |
| **Pravopis i gramatika** | Bez ili s jako malo gramatičkih i pravopisnih pogrešaka. | Malo gramatičkih i pravopisnih pogrešaka. | Dosta gramatičkih i pravopisnih pogrešaka. | Mnogo gramatičkih i pravopisnih pogrešaka. |

**Ocjenjivanje istraživačkog rada**

|  |  |
| --- | --- |
| **OCJENA** | **BODOVI** |
| **Odličan 5** | **16 - 18** |
| **Vrlo dobar 4** | **13 - 15** |
| **Dobar 3** | **9 - 12** |
| **Dovoljan 2** | **6 - 8** |
| **Nedovoljan 1** | **0 – 5**  **Rad nije predan** |

Kurikulum nastavnog predmeta Geografija za osnovne i srednje škole s odgojno obrazovnim ishodima na razini usvojenosti „dobar“ na kraju razreda nalazi se na linku

<https://narodne-novine.nn.hr/clanci/sluzbeni/full/2019_01_7_145.html>